Թինա Ֆեյ

Էլիզաբեթ Ստամատինա (Թինա) Ֆեյ (, ), ամերիկացի դերասանուհի, կատակերգու, սցենարիստ, պրոդյուսեր և գրող։ Ինը «Էմմի», երկու  «Ոսկե գլոբուս» և հինգ ԱՄՆ կինոդերասանների գիլդիայի մրցանակի հաղթող։

Կենսագրություն 
Էլիզաբեթ Ստամատինա Ֆեյը ծնվել է 1970 թվականիի մայիսի 18-ին Ափեր Դերբիում (Փենսիլվանիա, ԱՄՆ)՝ Դոնալդ և Զենոբիա Ֆեյերի ընտանիքում։ Ունի մեծ եղբայր` Փիթեր Ֆեյը (ծ. 1962թ.): Ունի գերմանական, շոտլանդական և հունական արմատներ։ Ֆեյը դեռ վաղ հասակից հետաքրքրվում էր թատրոնով և կինոյով, հատկապես կատակերգական ժանրով։ Ծնողները խրախուսել են այս հետաքրքրությունը։

Թինան 1988 թվականին ավարտել է ավագ դպրոցը, սովորելու տարիներին այցելել է դրամատիկական խմբակ, երգել է երգչախմբում, խաղացել է թենիսի թիմի համար և վարել է պատի թերթի իր սեփական սյունակը։ 1992 թվականին Ֆեյը գերազանց ավարտել է Վիրջինիայի համալսարանը՝ թատերական արվեստի բնագավառում ստանալով բակալավրի աստիճան։

Կարիերա 
Թինան սովորում էր Չիկագոյի «Երկրորդ քաղաք» իմպրովիզացիոն թատերախմբի կազմում։ Երեկոյան դասընթացների համար վճարելու համար ցերեկը նա ստիպված էր աշխատել Չիկագոյի մերձակայքում գտնվող քրիստոնեական երիտասարդական ասոցիացիայի ներկայացուցչական գրասենյակներից մեկի ընդունարանում։ 2 տարի անց՝ ուսումն ավարտելուց հետո, ընդունվել է «Երկրորդ քաղաքի» կազմում, որտեղ աշխատել է 2 տարի։

1997 թվականին, «Երկրորդ քաղաքի» նախկին դերասաններից մեկի հրավերով, Թինան սկսել է NBC-ում աշխատել որպես սցենարիստ`հանրաճանաչ «Շաբաթ երեկոյան ուղիղ եթերում» կատակերգական շոուի համար և տեղափոխվել է Նյու Յորք։ 1999 թվականից Ֆեյը դարձել է գլխավոր սցենարիստ, իսկ ավելի ուշ ինքն էլ է սկսել մասնակցել նկարահանումներին։ Տեսնելով իրեն առաջին շոուի ժամանակ՝ Թինան սկսել է  դիետա պահել և հրաժարվել է նկարահանվել այնքան ժամանակ, քանի դեռ չի նիհարել 10 կիլոգրամ։

2004 թվականին թողարկվել է «Դաժան աղջիկները» կինոնկարը, որտեղ Թինան  Լինդսի Լոհանի, Ռեյչել ՄաքԱդամսի և Էմի Փոլերի հետ խաղացել է գլխավոր դերերից մեկը։

2006 թվականին՝ պայմանագրի ավարտին, Թինան թողել է «Շաբաթ երեկոյան ուղիղ եթերում» շոուն իր սեփական գործի՝ «Ստուդիա 30» սիթքոմի համար, որտեղ նա սցենարի հեղինակն էր և գլխավոր դերակատարը։ Նախագծի կոմպոզիտորը նրա ամուսինը` Ջեֆ Ռիչմոնդն էր։ Շոուն ոգևորությամբ է ընդունվել հանդիսատեսի և քննադատների կողմից և թողարկվել NBC-ում յոթ եթերաշրջան։

Անձնական կյանք 

2001 թվականի հունիսի 3-ից Թինան ամուսնացած է կոմպոզիտոր, դերասան և պրոդյուսեր Ջեֆ Ռիչմոնդի հետ , ում հետ նա հանդիպել է նրանց հարսանիքից 7 տարի առաջ։ Ամուսիններն ունեն երկու դուստր՝ Էլիս Զենոբիա Ռիչմոնդ (ծնվել է 10.09.2005) և Պենելոպա Աթենա Ռիչմոնդ (ծնվել է 10.08.2011) :

Ընտրված ֆիլմագրություն

Ծանոթագրություններ

Արտաքին հղումներ 

 

Մայիսի 18 ծնունդներ
1970 ծնունդներ
Ամերիկացի հեռուստատեսային դերասանուհիներ
Ամերիկացի դերասանուհիներ
Ամերիկացի սցենարիստներ
Ամերիկացի կինոպրոդյուսերներ
Ամերիկացի կատակերգուներ
Ամերիկացի ռեժիսորներ
Ինքնակենսագիրներ
Ամերիկացի գրողներ
«Էմմի» մրցանակի դափնեկիրներ
Ամերիկացի կինոդերասանուհիներ
21-րդ դարի ամերիկացի դերասանուհիներ
20-րդ դարի ամերիկացի դերասանուհիներ
Ամերիկացի հեռուստապրոդյուսերներ